24.10.2022.
LV
Eiropas Savienības Oficiālais Vēstnesis
C 408/37
Prasība, kas celta 2022. gada 19. augustā – Schrom Farms/Komisija (Lieta T-507/22) (2022/C 408/49) Tiesvedības valoda – angļu Lietas dalībnieki Prasītāja: Schrom Farms spol.
s r. o.
(Velké Albrechtice, Čehija) (pārstāvis: S. Sobolová un O. Billard, advokāti) Atbildētāja: Eiropas Komisija
Prasījumi Prasītājas prasījumi Vispārējai tiesai ir šādi: — atzīt prasību par pieņemamu un pamatotu; — atcelt Komisijas Īstenošanas lēmumu (ES) 2022/908 (2022. gada 8. jūnijs), ar ko no Eiropas Savienības finansējuma izslēdz konkrētus izdevumus, kuri dalībvalstīm radušies Eiropas Lauksaimniecības garantiju fonda (ELGF) un Eiropas Lauksaimniecības fonda lauku attīstībai (ELFLA) satvarā (izziņots ar dokumenta numuru C(2022) 3543) (OV 2022, L 157, 15. lpp.), ciktāl ar to no Savienības finansējuma izslēdz izdevumus saistībā ar dotāciju, ko 30 606,96 EUR apmērā prasītājai piešķīrušas Čehijas iestādes; — piespriest Komisijai atlīdzināt prasītājas tiesāšanās izdevumus un — uzdot veikt jebkādus citus pasākumus, kurus tā uzskatītu par nepieciešamiem.
Pamati un galvenie argumenti Prasības pamatojumā prasītāja izvirza piecus pamatus. 1.
Ar pirmo pamatu tiek apgalvots, ka ar dotāciju, ko 30 606,96 EUR apmērā prasītājai piešķīrušas Čehijas iestādes, saistīto izdevumu izslēgšana no Savienības finansējuma nav pietiekami pamatota, proti, nav norādīts nekāds pamatojums, bet tas esot pretrunā LESD 296. pantam, kā arī Eiropas Savienības Pamattiesību hartas 41. panta 2. punkta c) apakšpunktam. 2.
Ar otro pamatu tiek apgalvots, ka atbildētāja nav ievērojusi prasītājas pamattiesības – gan tieši, gan netieši, jo revīzijas, kas noslēdzās ar apstrīdētā lēmuma pieņemšanu, gaitā prasītājai neesot tikusi dota iespēja paust savu viedokli, lai gan minētais lēmums it kā nelabvēlīgi ietekmējot prasītājai piešķirto dotāciju. 3.
Ar trešo pamatu tiek apgalvots, ka atbildētājai nav kompetences interpretēt un piemērot dalībvalstu tiesību aktus. 4.
Ar ceturto pamatu tiek apgalvots, ka atbildētāja nav pierādījusi Čehijas tiesību aktu saturu un ir kļūdījusies to interpretēšanā un piemērošanā. 5.
Ar piekto pamatu tiek apgalvots, ka atbildētāja ir kļūdījusies arī ES tiesību normu interpretēšanā un piemērošanā, proti, tā esot nepareizi atzinusi, ka ir pārkāpts 61. pants Eiropas Parlamenta un Padomes Regulā (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam (OV 2018, L 193, 1. lpp.), un esot piemērojusi Čehijas noteikumus par interešu konfliktiem, tādējādi pārkāpdama ES tiesību pamatprincipus, tostarp vienlīdzīgas attieksmes principu un diskriminācijas aizlieguma principu.